**Rosalía Mera Goyenechea**, nada na Coruña o 28 de xaneiro de 1944 e finada na mesa cidade o 15 de agosto de 2013, foi unha empresaria galega. Foi co fundadora de Inditex xunto con Amancio Ortega.

Traxectoria
-----------

Fundación Paideia na praza de María Pita, A Coruña.
IES Rosalía Mera, na Coruña
Tivo que deixar a escola con 11 anos para traballar nunha pequena empresa téxtil La Maja de costureira onde coñeceu a Amancio Ortega co que casaría e tería dous fillos, Sandra e Marcos. Fundaron GOA, esta empresa coruñesa foi medrando ata converterse en Zara e finalmente en Inditex. Logo do seu divorcio en 1986, Rosalía Mera conservou o 7% das participacións no grupo. En 1986 comezou os estudos de Maxisterio onde se Diplomou. En 2004 abandonou o consello de administración de Inditex, mantendo a súa participación logo da cotización en bolsa.

Despois da separación comezou unha carreira de investimentos en diferentes proxectos e corporacións de ámbitos tan diversos como a construción, inmobiliarias, unha compañía de recoñecemento de neonatos polas pegadas dactilares, o audiovisual ou a biotecnoloxía. Neste último campo foi membro do consello de administración de Pharma Mar, do grupo galego Zeltia. No audiovisual posuíu parte do capital de Continental Producciones, Milou Films ou Tornasol Films, e desenvolveu un centro de iniciativas empresariais denominado Mans, e centrado no sector audiovisual. Ademais, en 2007 entrou no sector da enerxía solar creando quince firmas de explotación de parques fotovoltaicos

A súa xestión económica realizábaa a través de sociedades de investimento como Rosp Corunna, Breixo Inversiones, Soandres de Activos ou Ferrado Inmuebles. A revista estadounidense *Forbes* situouna como a 76ª muller máis influente do mundo en 2007, así como a 264ª persoa máis rica do mundo, cun capital estimado de 2.490 millóns de euros Segundo esa mesma fonte, en 2007 sería a terceira persoa máis rica de Galicia, despois de Amancio Ortega e de Manuel Jove. A revista calculoulle en 2008 unha riqueza persoal de 1.964 millóns de euros (368ª do mundo).

Ademais, foi a fundadora (1986) e presidenta da Fundación Paideia Galiza, unha ONG que traballa a prol da incorporación das persoas discapacitadas ao mercado laboral.

O 14 de agosto de 2013, estando de vacacións en Menorca, sufriu un accidente cerebrovascular. Faleceu o día seguinte no Hopital San Rafael da Coruña a onde fora trasladada en avión dende Menorca. Foi enterrada no cemiterio da igrexa de Santaia de Liáns, en Oleiros (A Coruña).

Trala morte, a participación do 7% en Inditex foi herdada pola súa filla Sandra Ortega.

Notas
-----

1. ↑  "Rosalía Mera, as primeiras puntadas dun mito". *La Voz de Galicia*. 19 de agosto de 2013. Consultado o 17 de setembro de 2013.
2. ↑  Gómez, José Luis. Mundidiario, ed. ""Es tremendo que el dinero haga a la gente importante", suele decir Rosalía Mera". Arquivado dende o orixinal o 16 de agosto de 2013. Consultado o 14 de agosto de 2013.
3. ↑  Rodríguez, Julián (21 de xaneiro de 2008). "Rosalía Mera desembarca en la energía solar con 15 empresas". *El País*. Consultado o 17 de setembro de 2013.
4. ↑  "Dos españolas entre las cien mujeres más poderosas del mundo". *El País*. 31 de agosto de 2007. Consultado o 17 de setembro de 2013.
5. ↑  The 100 Most Powerful Women, Forbes. Comentado en galego en *Galicia Hoxe* Arquivado 28 de setembro de 2007 en Wayback Machine..
6. ↑  The World's Billionaires (Forbes).
7. ↑  Lista Forbes.
8. ↑  "Morre Rosalía Mera, cofundadora de Inditex". *La Voz de Galicia*. 16 de agosto de 2013. Consultado o 17 de setembro de 2013.
9. ↑  Rosalía Mera será enterrada este sábado en A Coruña.

Véxase tamén
------------

### Bibliografía

* Blanco, Xabier R. (2015). *Rosalía Mera, el hilo suelto* (en castelán). Madrid: La Esfera de los Libros. ISBN 9788490602782.

|  |  |
| --- | --- |
| Control de autoridades | 
* Wd: Q1086680
* WorldCat
* VIAF: 169179853
* BNE: XX4359921
* DBE: rosalia-mera-goyenechea
* EBID: ID
* GEC: 21113152
* ISNI: 0000 0001 1818 1151
* LCCN: n2017041145

 |